Sebastian Ghiţă scapă de un dosar penal / Secţia specială retrage şi apelul din dosarul în care Ghiţă şi mai mulţi procurori şi poliţişti din Ploieşti sunt acuzaţi de corupţie

Secţia pentru investigarea infracţiunilor din Justiţie (SIIJ) retrage şi apelul din dosarul în care fugarul Sebastian Ghiţă şi mai mulţi procurori şi poliţişti din Ploieşţi sunt acuzaţi de corupţie, au declarat pentru G4media surse din magistratură. În acest caz, Ghiţă, poliţiştii şi procurorii au fost achitaţi de instanţa de fond, iar apelul începuse la Completul de 5 judecători.

Acum, Completul de 5 judecători trebuie să ia act de solicitarea SIIJ de retragere a apelului. Procesul va continua însă, cel puţin pentru moment, cu privire la procurorul Liviu Tudose întrucât şi el a formulat apel, fiind nemulţumit de temeiurile pentru care a fost achitat. Vezi aici.

Completul de 3 judecători care a dispus achitarea a fost compus din judecătorii Maricela Cobzariu, Daniel Grădinaru și celebrul Ștefan Pistol (i-a achitat și pe Dragnea și Tăriceanu).

Sebastian Ghiță era acuzat de mai multe infracțiuni: 2 infracțiuni de dare de mită, cumpărare de influență, spălare a banilor, șantaj 2 infracțiuni de folosire, în orice mod, direct sau indirect, de informații ce nu sunt destinate publicității ori permiterea accesului unor persoane neautorizate la aceste informații conducerea unui vehicul fără permis de conducere.

În esență, Ghiță a fost achitat după ce instanța de fond a înlăturat o serie de probe, motivând că au fost administrate neloial. Procurorii își bazau acuzațiile în principal pe mărturiile fostului deputat PSD, Vlăduț Cosma, și ale interlopului Răzvan Alexe. Aceștia au dat declarații împotriva lui Ghiță, atât în calitate de martori, cât și în calitate de martori cu identitate protejată (altă identitate).

Cu alte cuvinte, ce nu le-au putut spune procurorilor ca martori cu identitate reală, de frica lui Ghiță, le-au declarat ca martori cu identitate protejată.

De exemplu, martorul cu identitate protejată Aurel Diaconescu, care este una și aceeași persoană cu martorul Răzvan Alexe, arată în declarația sa că știe că Răzvan Alexe primea informații de la niște prieteni de-ai lui Sebastian Ghiță despre conținutul unui dosar instrumentat la Parchetul de pe lângă Curtea de Apel Ploiești în care Alexe era vizat.

Cât de legal sau loial este acest procedeu de a obține probatorii ar fi trebuit însă să stabilească Completul de 5 judecători al ICCJ.

Dosarul a fost instrumentat de procurorii DNA Ploiești Lucian Onea și Cerasela Răileanu, anchetați acum de SIIJ pentru presupuse abuzuri.

Sursa Foto: Inquam Photos/ Autor: Octav Ganea

Citește și

BREAKING Înalta Curte a admis solicitarea Secției Speciale de retragere a apelului în dosarul de corupție al lui Viorel Hrebenciuc și Tudor Chiuariu

Secția Specială retrage apelul în dosarul judecătorului Damian Dolache, prins băut la volan/ Judecătorul rămâne cu prima condamnare la zece luni de închisoare cu suspendare iar în prezent își exercită profesia

Secția specială de anchetare a magistraților nu a făcut apel în dosarul judecătorului Ovidiu Galea, acuzat de fals în declarații pentru că nu a spus că este mason / Magistratul a fost șef de cabinet al unui demnitar PSD